Virallinen lehti nro C 196 , 22/06/1998 s. 0081



KIRJALLINEN KYSYMYS E-4119/97 komissiolle esittäjä(t): Marjo Matikainen-Kallström (PPE) (16. tammikuuta 1998) Aihe: Afganistanin ja Pakistanin aiheuttamat huumeongelmat Afganistanin ja Pakistanin rajojen yli virtaa vuosittain merkittäviä määriä huumeita Euroopan ja Yhdysvaltain markkinoille. YK:n kehitysjärjestön UNDP:n tilastojen mukaan esimerkiksi Afganistan tuottaa vuosittain 2 300 tonnia oopiumia, josta kaksi kolmasosaa jalostetaan heroiiniksi. Suuri osa jalostamisesta ja salakuljetuksesta läntisille markkinoille kulkee Pakistanin kautta. Ongelma koskettaa erityisen kipeästi Euroopan unionia, jonka sisämarkkinoille huumeet pääsevät liian helposti. Unionin ulkorajojen valvontaa tulee tehostaa etenkin tehostuvan tietojenvaihdon sekä huipputeknologian keinoin. Yllä mainittuun viitaten kysyn: Mihin toimiin komissio aikoo ryhtyä avustaakseen ja painostaakseen Afganistania ja Pakistania voimakkaampaan taisteluun huumeiden tuottajia, jalostajia ja välittäjiä vastaan? Mihin toimiin komissio aikoo ryhtyä selvittääkseen, millä keinoin unionin ulkorajoja voitaisiin valvoa nykyistä tehokkaammin huumevirtojen pysäyttämiseksi? Komission jäsenen Manuel Marinin komission puolesta antama vastaus (17. helmikuuta 1998) Yhteisön talousarvion budjettikohdan B7-6210 varat on tarkoitettu sellaisten suorien toimien rahoittamiseen kuten huumeiden käytön ehkäisy ja vähentäminen, kaupan hillitseminen estämällä esiasteiden jalostaminen huumeiksi sekä rahanpesun vastaiset toimet. Afganistanin nykyisen tilanteen vuoksi komissio voi ainoastaan tukea harvoja, mutta kokonaisvaltaisia hoito-, kuntoutus- ja ehkäisyhankkeita alueilla, joilla oopiumiriippuvuus on yleisintä. Komissio antoi teknistä apua Yhdistyneiden kansakuntien huumausaineohjelmalle (UNDCP) vuosittain tehtävän unikkoviljelmien kartoituksen aloittamiseen. Koska Afganistanissa ei ole tällä hetkellä kunnolla toimivaa perustuslaillista oikeusjärjestelmää, komissio ei voi puuttua huumeiden tuottajiin, jalostajiin tai välittäjiin kohdistuviin toimiin maassa. Pakistanissa, jossa on merkittävä määrä narkomaaneja (arviolta kaksi miljoonaa heroiinin väärinkäyttäjää), komissio on pyrkinyt kanavoimaan yhteisön avun huumeiden käytön ehkäisyyn, koulutukseen, hoitoon ja kuntouttamiseen hallituksen ja kansalaisjärjestöjen kautta. Lisäksi komissio on aikeissa osallistua Etelä-Aasian alueellisen yhteistyön järjestön (SAARC) huumausaineiden esiasteiden valvontahankkeeseen, joka toteutetaan UNDCP:n kautta. Komissio auttaa kauttakulkumaita, kuten Bulgariaa, Romaniaa ja entistä Jugoslavian tasavaltaa Makedoniaa, kehittämään niiden ulkorajojen ja tärkeimpien maahantulopaikkojen (esimerkiksi kansainväliset lentokentät ja Mustanmeren satamat) valvontaa erityisesti Afganistanista ja Pakistanista tulevien huumeiden kaupan torjumiseksi. Apu annetaan Phare-ohjelman alueellisten ja kansallisten huumeohjelmien kautta. Komissio aikoo myös toteuttaa Tacis-ohjelman kautta konkreettisia toimia IVY-maiden (Itsenäisten valtioiden yhteisö) kautta käytävän huumekaupan hillitsemiseksi. Yhteisön poliisi- ja tulliyhteistyötä koskevassa ja komission valvomassa OISIN-ohjelmassa toteutetaan lähiaikoina käytännön toimia yhteisön ulkorajojen valvonnan vahvistamiseksi Balkanin-reitin huumekauppaa vastaan.